**GRADSKA KNJIŽNICA I ČITAONICA PULA –**

**ODJEL ZA DJECU I MLADEŽ**

**Najčitaniji naslovi u 2020. godini**

**SLIKOVNICE**

1. **David Litchfield: *Djedov tajni vrt***

Nagrađivani suvremeni britanski autor (*Medo i klavir*, *Pas i violina*) i u svojoj najnovijoj slikovnici bavi se pitanjima različitosti, prihvaćanja i prijateljstva. Glavni junaci su djed i njegov unuk Billy koji ne vjeruje u postojanje dobrog diva koji pomaže svojim sugrađanima u nevoljama koje ih snađu.

1. **Rachel Bright: *Miš lavljeg srca***

Biti malen nije uvijek lako. Slikovnica u stihovima govori o malenom mišu koji je htio biti velik i važan pa je pomislio je da će to postići ako nauči rikati kao lav. Pronašao je lava na vrhu stijene kako se odmara i hrabro se uputio prema njemu s molbom da ga lav nauči rikati. Lav se strašno preplašio, a miš je shvatio da bez obzira što je malen, i on može biti važan. I najsitniji stvor može imati lavlje srce.

1. **Jelena Pervan: *Mrljek i Prkljek (serijal)***

Serija bljakavih priča o higijeni, kako ju autorica naziva, donosi nam četiri priče o slavnim zloćkastim bakterijama Mrljeku i Prljeku. Mrljek i Prljek uživaju u prljavoći i mrljavoći, a uz njih se u pričama pojavljuju djevojčice Nora, Rita, Pavla i dječak Lovro koji ne vole baš brinuti o svojoj higijeni. Knjiga sadrži dosad napisane priče o ovim zloćkastim bakterijama - onu s fujkastog rođendana, smrdljivog putovanja, zbrčkanog prespavanca i o mućkanju bljakavog napitka koje na zabavan i djeci shvatljiv način objašnjavaju važnost dobre higijene. Priče su popraćene razigranim ilustracijama Jelene Brezovac.

1. **Silvija Šesto: *Japajapac***

Dječak Marinko, učenik prvog razreda mislio je o sebi da je najbolji, najveći, najzgodniji i da ima najbolje igrice. Postao je japajapac - dijete koje stalno koristi riječ ,,ja" kako bi se prikazalo boljim, pametnijim, višim od svih svojih prijatelja. Nažalost, zbog toga se Marinko smanjio i postao mali kao mrav. Kako se Marinko može vratiti u svoju ,,normalnu veličinu”?, pročitajte u ovoj zabavnoj i poučnoj slikovnici poznate dječje autorice.

1. **Marta Altes: *Ne!***

Zabavna priča o psiću koji misli da se zove Ne, i u kojoj pratimo dogodovštine njega i njegove obitelji

**DJEČJA KNJIŽEVNOST**

1. **Enid Blyton: *Pet prijatelja* (serijal)**

Radnja romana prati četvero djece - Julian, Dick, Anne i Georgina (George) - i njihovog psa Timmyja. Troje djece, Julian, Dick i Anne su braća i sestra. Njihov otac je brat Quentina Kirrina, koji je oženjen sa Fanny i imaju kćerku Georginu. Ona se ponaša kao dječak i insistira da je zovu George. Julian, Dick i Anne su poslani u primorsko selo Kirrin da provedu praznike sa svojom strinom Fanny, stricem Quentinom i rodicom George. George posjeduje velikog psa mješanca Timmyja, koji je punopravan član družine. Timmy prati četvero djece u svakoj avanturi.

1. **Jeff Kinney: *Gregov dnevnik (serijal)***

Serijal koji govori o pustolovinama dječaka Grega Heffleyja koji živi s peteročlanom obitelji u SAD-u. Knjiga je pisana u formi dnevničkih zapisa, izgleda poput bilježnice, a font imitira rukopis.

1. **David Walliams: *Banditska bakica; Gnjus; Dječak u haljini; Mali milijarder; Ledeno čudovište***

Duhoviti romani jednog od najomiljenijih dječjih pisaca Davida Walliamsa koji su obogaćeni zanimljivim ilustracijama

1. **Liz Pichon: *Tom Gates* (serijal)**

Popularni duhovitog serijal o dječaku Tomu Gatesu. Knjiga je pisana u obliku dnevničkih zapisa, popraćena je zabavnim crtežima i namijenjena je djeci osnovnoškolske dobi. Serijal knjiga britanske književnice i ilustratorice osvojio je brojne nagrade od kojih su neke: Roald Dahl - za najsmješniju dječju knjigu; Waterstones - za dječju knjigu 5-12 god.: Blue Peter - za najbolju priču.

1. **David Pilkey: *Zgode i nezgode kapetana Gaćeše* (serijal)**

Darko i Marko najbolji su prijatelji. Mnogo toga im je zajedničko, idu u četvrti razred osnovne škole i dane i sate provode zajedno. Marko je volio crtati, a Darko smišljati priče i iz toga je proizašla Darkova ideja da zajedno stvaraju stripove. Odmah su izmislili i glavnog junaka, a to je slavni kapetan Gaćeša, koji je mogao letjeti pomoću gumilastične sile. "Nikad ne podcjenjuj moć donjeg rublja!" - moto je ovih stripova. I tako je to počelo, a nastavilo se brojnim duhovitim zgodama i nezgodama, koje izlaze u nastavcima.

**KNJIŽEVNOST ZA MLADEŽ**

1. **J. K. Rowling: *Harry Potter (serijal)***

Harry Potter neobičan je dječak; kao jednogodišnjak preživljava kletvu koju na njega baca Voldemort - najveći crni mag svih vremena, dok njegovi roditelji, također čarobnjaci, taj napad, nažalost, nisu preživjeli. Harryja podižu tetka i tetak, bezjaci - nečarobnjaci, antipatični ljudi koji osjećaju krajnju odbojnost prema svemu što miriše na čarobnjaštvo, što nije sretna okolnost za dječaka koji kao jedanaestogodišnjak počinje pohađati Školu za vještičarenje i čarobnjaštvo u Hogwartsu.

1. **Markus Zusak: *Kradljivica knjiga***

Priču koja se odvija tijekom Drugoga svjetskog rata priča Smrt – uviđavna, cinična, sustavna, suosjećajna, neizbježna - osobno. Mala kradljivica, posvojena devetogodišnja Liesel, postaje opsesija Smrti i ova ju prati od prve krađe – kad djevojčica ukrade pogrebnikov priručnik na posljednjem ispraćaju vlastitog brata – do pisanja vlastite knjige koja će joj na kraju spasiti život. Ukradene knjige čine osnovu romana na koju se nadograđuju tople, životne priče o ljudima koji vode osobne male ratove s odrastanjem, nacizmom, odanošću i gubitkom.

1. **Nicola Yoon: *Sve, baš sve; I Sunce je zvijezda***

*Sve, baš* ***sve*** - Madeline boluje od rijetke bolesti i nije izašla iz kuće već sedamnaest godina, a jedini ljudi koje viđa su njezina mama i njegovateljica Carla. Život joj se promijeni kada se u kuću pored njih doseli nova obitelj u čijeg se sina Madeline ubrzo zaljubi. Olly i Madeline svakodnevno pričaju i sve se bolje upoznaju te Madeline odluči pobjeći s njim i otkriti svijet.

*I Sunce je zvijezda* - Natasha i Daniel žive u New Yorku i potpuno su različiti mladi ljudi. Ona ne vjeruje u sudbinu i slučajnosti, prihvaća samo činjenice i ono što se može znanstveno dokazati, promatrati, izmjeriti i proučiti pod mikroskopom. On je romantičar, pjesnik u duši i definitivno vjeruje u sudbinu. Njihove definicije zvijezda potpuno su različite. Ipak imaju nešto zajedničko. Oboje dolaze iz doseljeničkih obitelji i nisu baš u dobrim odnosima s roditeljima koji drže do tradicije.

1. **Karen M. McManus: *Lažljivac među nama; Otkrij mi tajnu***

*Lažljivac među nama* - roman za mladež na tragu popularnih serija Slatka mala lažljivica i Riverdale. Petero srednjoškolaca potpuno različitih karaktera i tajni primorano je ostati zajedno poslije nastave u školi. Prilikom tog susreta jedno od njih neće izići živo iz učionice. Je li to bio nesretan slučaj ili ubojstvo?

*Otkrij mi tajnu* - blizanci Ellery i Ezra sele kod bake u gradić Echo Ridge, gdje je 1996. godine nestala njihova teta, tada sedamnaestogodišnjakinja. Prije samo pet godina pronađena je mrtva djevojka, čiji ubojica nikada nije uhvaćen. Prije početka nove školske godine, stanovnici grada pronalaze ispisane prijeteće poruke ubojice ili imitatora, a nedugo zatim nestaje treća djevojka. Ellery je uvjerena kako su nestanci povezani s ubojstvom i da je na pravome tragu da pronađe počinitelja.

1. *Emily X. R. Pan:* ***Nevjerojatne boje života***

Kad Leighina majka počini samoubojstvo, u oproštajnoj poruci su samo tri riječi - Želim da upamtite… Leigh ne razumije njezino značenje i najradije bi pomoć i utjehu potražila kod svog najboljeg prijatelja Axela – da ga barem nije poljubila tog dana, pa se time sve između njih zakompliciralo. Vođena tajanstvenom crvenom pticom, Leigh odluči otputovati na Tajvan kako bi prvi put upoznala svoju baku i djeda, te otkrila zbog čega ih je njezina majka odlučila napustiti.

**PUBLICISTIKA**

1. **Crispin Boyer: *Želiš znati zašto? A zašto ne?***

Priručnici iz National Geographic Kids kolekcije koja donosi odgovore na više od 1000 pitanja u svakom priručniku. Neki od naslova; „Zašto sam ja čovjek?“, Zašto moje tijelo ne izgleda kao tvoje?“, Zašto nam je važna povijest?“

1. **Iben Dissing Sandahl: *Igra na danski način - kako igrom odgojiti uravnoteženu, otpornu i zdravu djecu***

Knjiga se bavi pitanjem igre kao ključnog elementa dječjeg razvoja te predstavlja praktičan savjetnik za roditelje i odgajatelje o tome kako učiniti igru dijelom svakidašnjice. Umjesto da se naglasak stavlja na obrazovne temelje dječjeg razvoja, autorica predlaže da djeci dopustimo da istražuju sebe i svoju okolinu kroz slobodnu igru

1. **Ben Brooks: *Priče za dječake koji se usuđuju biti drugačiji***

Zbirka nadahnjujućih priča o dječacima iz daleke i bliske prošlosti te suvremenosti koji mogu poslužiti kao pravi uzori u odrastanju. Knjiga sadrži ilustrirane priče o dječacima koji su unatoč životnim preprekama postali uspješni u aktivnostima i poslovima koje obavljaju. U zbirci su predstavljeni dječaci iz redova umjetnika, pisaca, sportaša, znanstvenika.

1. **Amanda Li: *Pokreni se - obični klinci s neobičnim pričama***

Priručnik donosi 30 inspirativnih priča o izuzetnoj djeci koja su, unatoč životnim preprekama, svojim djelovanjem, ustrajnošću, tvrdoglavošću i hrabrošću ostvarila važan uspjeh ili doprinijela boljitku svijeta. Nakon svake priče navedeni su brojni savjeti kako postupiti u određenim situacijama, primjerice kako se orijentirati, kako biti nositelj promjena ili što učiniti u slučaju napada morskog psa.

1. **Tatjana Barat: *Priče o neustrašivim hrvatskim ženama***

Kroz pedeset zanimljivih priča upoznajemo živote pionirki (iz različitih područja djelovanja), žena koje su se borile protiv predrasuda društva i unatoč svemu slijedile svoju strast.

**Uz navedene najčitanije naslove, knjižničari Odjela za djecu i mladež preporučuju i sljedeće naslove:**

**SLIKOVNICE**

***1.* Marta Galewska-Kustra: *Pino uči govoriti: logopedska slikovnica za najmlađe, Pino uči prve riječi, Pino sastavlja rečenice, Što radi Pino?, Pino želi laku noć, Pino želi dobro jutro, Pino uči pripovijedati, Pino na ljetovanju, Pino: igre gestama i glasovima***

Logopedski serijal o malom dječaku Pinu.  Autorica ove tvrdo ukoričene slikovnice manjeg formata je poljska logopetkinja. Pino je mali dječak koji živi u osebujnoj obitelji i svaki dan proživljava razne zgode. Slikovnica ima tvrde korice, prikazuje najjednostavnije načine poticanja govora i ostalih radnji. Pino uči govoriti prva je slikovnica u logopedskom serijalu o Pinu. Nakon nje slijedi Pino uči prve riječi.

***2.* David Litchfield: *Svjetlo na Pamučnoj stijeni***

Prepoznatljiv autorski rukopis ovog britanskog pisca za djecu tematizira svevremenska i univerzalna pitanja, pa tako i u najnovijoj slikovnici propituje važnost obitelji koju stavlja u odnos naspram osobnih želja i težnji. Višeslojna priča prati djevojčicu koja čeznutljivo promatra zvijezde želeći otputovati u svemirsko prostranstvo. Želja će joj se ispuniti, ali samo kako bi shvatila da je upravo njena zemaljska obitelj najbolje, najpotpunije i najdragocjenije mjesto u cijelom svemiru.

***3.* Roman Simić:*Jura i gospođica Zavissst***

Jura dolazi na rođendan najboljega prijatelja odjeven u gusara. Shvativši da se jedini tako maskirao, iako se to zahtijevalo na pozivnici, obuzimaju ga tuga i zavist. Bježi u dvorište gdje susreće djeda, koji mu ispriča priču o gospođici Zavissst, zmijici koja se hrani zavišću, te kako je zbog nje pobjegao od prijatelja. Dajući savjete djedu, Jura dolazi do rješenja svojega problema.

***4.* Andrea Beaty: *Ada Vijugica, znanstvenica***

Slikovnica o djevojčici Adi Marie, koja do svoje treće godine života nije govorila, već je proučavala svijet istražujući. Priča potiče djecu na razmišljanje i otkrivanje novih svjetova, ali i uči nas da smo svi drugačiji.

**5.Tom Percival: *Gitina briga***

Gita je bila posve sretna dok ju jednoga dana nije posjetila Briga. Briga je isprva bila sitna i jedva primjetna, ali je svakoga dana postajala većom, stvarajući tako Giti nelagodu gdje god išla. Uskoro ju je Briga prerasla i Gita je mislila da više nikad neće biti sretna. Sve dok u parku nije ugledala dječaka sa svojom Brigom te s njime započela razgovor. Ubrzo su zajedničkim snagama shvatili kako smanjiti svoje Brige i kako se protiv njih boriti u budućnosti.

**DJEČJA KNJIŽEVNOST**

***1.* Andy Griffiths: *Kućica na stablu od 13 katova***

Andy i Terry su dječaci koji žive u neobičnoj kućici na stablu od 13 katova. Njihova otkačena kućica opremljena je neobičnim namještajem, a svaka prostorija dječacima nudi urnebesnu zabavu i dani su im ispunjeni kojekakvim uzbudljivim dogodovštinama.

***2.* Katherine Rundell: *Istraživač***

Pustolovni donosi priču o četvero djece koja iznad Amazonije dožive i prežive avionsku nesreću.

***3.* Deborah Ellis: *Parvanino putovanje***

Parvana je djevojčica iz Afganistana koja traži svoju obitelj. Prerušena u dječaka, kreće se kroz opustošenu zemlju i susreće drugu djecu koja bježe od rata.

***4.* Marina Koludrović: *O medvjedima i njihovim ljudovima***

Plišani medvjedi glavni su junaci ove knjige koju je autorica koncipirala u dvije cjeline. U prvoj predstavlja jedanaest medvjeda različitih dobi, karaktera i zanimanja, a u drugoj opisuje njihove pustolovine kroz četiri godišnja doba u formi SMS poruka koje šalje neimenovanom prijatelju

***5.* Dav Pilkey: *Čovpas***

Autor serijala romana za djecu Kapetan Gaćeša ovog je puta mladim čitateljima pripremio stripove o Čovpasu – policajcu ljudskog tijela i pseće glave te njegovom najvećem neprijatelju, genijalnom mačku Frkiju. Knjiga je podijeljena u četiri poglavlja, a na kraju se nalaze i upute za crtanje glavnih likova.

**KNJIŽEVNOST ZA MLADEŽ**

***1.* Becky Albertalli: *Leah na prekretnici***

Nastavak romana *S ljubavlju, Simon*. Leah nije tipična djevojka, a osim što bubnja u bendu i crta anime, u istoj je mjeri privlače oba spola. Svoju seksualnu orijentaciju nikome ne spominje, pa čak ni najboljem prijatelju Simonu.

***2.* Lucy Strange: *Tajna Slavujeve šume***

Predivna i zamršena priča o prijateljstvu, bajkama i obiteljskim tajnama. Trinaestogodišnja Henrietta pokušava sve kako bi sačuvala obitelj od raspada, a kada liječnici njezinu majku zatvore u ludnicu i oduzmu joj sestru, ona pomoć traži u tajnama napuštenoga tavana i sablasnome mraku Slavujeve šume.

***3.* Jessica Townsend: *Nikadgrad: kušnje Morrigan Crow***

Morrigan Crow je ukleta djevojčica kojoj je predodređeno da umre na jedanaesti rođendan. Kako bi ostala u Nikadgradu, mora proći kroz četiri kušnje i izboriti se za svoje mjesto u Čudestnom društvu.

***4.* Terry Pratchett: *Bromelijada* (trilogija)**

Upoznajemo tuljce, mala čovjekolika bića. Tuljci žive u robnoj kući Arnold Bros (osn. 1905.) te je ona za njih cijeli svemir. Ova mala bića ne žive dugo, ali žive brzo. Jedna godina, tuljcima je kao deset, ali njih to ne zabrinjava – nisu toga niti svjesni. Oni pokušavaju preživjeti u ljudskome svijetu, a najviše će ih zgroziti kada jednoga dana otkriju da se robna kuća zatvara. Cijeli njihov pogled na svijet možda je pogrešan i čeka ih veliki zadatak. Tuljci se moraju odseliti i krenuti na opasan put traženja svojeg mjesta u Velikom Svijetu. Ova duhovita priča namijenjena je djeci više osnovnoškolske te srednjoškolske dobi.

***5.* Neil Gaiman: *Ubodena i uspavana***

Gaiman i Riddell u ovoj su priči odlučili ispreplesti dvije poznate bajke i dodati im vlastiti uvrnuti, moderni štih.

**PUBLICISTIKA**

***1.* David Hockney i Martin Gayford: *Povijest slika za djecu***

Knjiga o povijesti slika izašla je iz pera jednog od najpriznatijih umjetnika našeg doba Davida Hockneyja i likovnog kritičara Martina Gayforda. Autori umjetnosti pristupaju po tematskim cjelinama u kojima obrađuju osnovne umjetničke pojmove i pojave, potkrepljujući ih brojnim primjerima iz povijesti slikarstva.

***2. Ond*rej Chrobach: *Kako muzej živi?***

Pročitavši ovu knjigu muzej počinjemo gledati drugim očima. On neće biti samo mjesto gdje se upoznajemo s važnim slikarima i kiparima i njihovim djelima, već ćemo saznati i o njegovoj povijesti i načinu na koji se čuvaju i izlažu eksponati. Također, saznajemo kako muzej živi, tko sve u njemu radi i tko je zaslužan da sve funkcionira, od ideje do trenutka kada kao zadovoljni posjetitelji napustimo isti.

***3. Atlas pustolovina: zbirka čuda prirode, uzbudljivih iskustava i zabavnih događanja***

Atlas se bogatim ilustracijama oslobodit će pustolovni duh i znatiželju čitatelja svih uzrasta. Pridružite se dječaku i djevojčici koji obilaze više od 30 odredišta i na svakoj stranici otkrijte zanimljivosti koje vrijedi vidjeti i činjenice koje je korisno naučiti.

***4.* Anke Kuhl i Alexandra Maxeiner: *Sve je to slasno!***

Slikovnica o uzgoju, proizvodnji i nabavi namirnica. Autorice na veseo i zabavan način djeci tumače običaje vezane uz pripremu, posluživanje i jedenje hrane, što je slično, a što različito za stolom u domovima širom svijeta.

***5.* Steve Burdett: *101 fora povijesni događaj: priručnik za radoznalce***

Povijest svijeta prepuna je urnebesnih ljudi i neobičnih događaja za koje bi čovjek pomislio da su plod mašte. Ovaj priručnik čitatelju donosi zabavne povijesne činjenice koje su popraćene s više od 200 duhovitih ilustracija.